Haukeland universitetssykehus

Foretaket

Haukeland sykehus sto ferdig og ble tatt i bruk i 1912, da som en avdeling under Bergen kommunale sykehus. 1. januar 2002 ble sykehuset og ti andre institusjoner slått sammen til Helse Bergen HF gjennom sykehusreformen i 2002. I dag er Helse Bergen HF, Haukeland universitetssjukehus den juridiske betegnelsen på foretaket, mens navnet Haukeland universitetssjukehus blir brukt om alle enheter i alle sammenhenger som har med pasientbehandling å gjøre.

Oppgaver

Hvert år behandles nesten 600 000 pasienter. Budsjettet er på om lag 10 milliarder kroner (2013). 
Sykehuset har ca. 11 800 ansatte fordelt på 8250 årsverk. 
I tillegg til pasientbehandling, drives det også en utstrakt undervisning og forskningsvirksomhet ved sykehuset. Om lag to tusen studenter har hvert år deler av sin utdanning ved sykehuset.
Haukeland universitetssjukehus har et utstrakt forskningsmiljø og en rekke kompetansesentre og spesialfunksjoner både på nasjonalt og regionalt plan. Det innebærer at sykehusets spesialister gir råd til leger i hele landet, tar imot pasienter med spesielle tilstander fra hele landet, og underviser ved universitetene og på etterutdanningskurs for leger. Sykehuset har landsfunksjon for behandling av blant annet brannskader.
Haukeland har ansvar for spesialisthelsetjenesten i Bergen og 22 nabokommuner i Midthordland, Nordhordland, Voss og deler av Hardanger.

Bygningene

Haukeland universitetssjukehus har en rekke bygninger som er oppført over tid og i forskjellig formspråk på et større område som ble anlagt i begynnelsen av 1900-tallet på Haukeland gård i tidligere Årstad kommune som ble innlemmet i Bergen i 1915.
I dag  er det omtrent 200 mål med sykehusbygninger både for somatiske og psykiatriske pasienter. Sentralblokken, Kvinneklinikken, Barneklinikken, Psykiatrisk klinikk, Barnepsykiatrisk klinikk (BUPA), Øyeklinikken, Parkbygget (Kreftavdeling), Lungebygget, Gamle Hovedbygning, Hudbygget, Poliobygget, Laboratoriebygget, Hormonlaboratoriet, Undervisningssenteret, Haukeland hotell, Hunstad daghjem, Ravneberget daghjem, Vognstølen daghjem, Jørgen Sandbergs hus, Konrad Birkhaugs hus, Marie Joys hus, Apotek/Verkstedbygg, driftsbygninger og i tillegg to store fjellhaller, en som rommer Teknisk sentral og en som rommer en Miljøhall for behandling og sortering av sykehusavfall.

Historie

Haukeland sykehus var en videreføring av Bergen kommunale sykehus fra 1754 på Engen i Bergen. Haukeland gård på Årstad ble innkjøpt av Bergen kommune i 1897. Arkitekt var Victor Nordan og de første bygningene ble tatt i bruk i 1912. 
Haukeland var den gang et lokalsykehus for Bergen og det var kampen mot infeksjonene som hadde hovedfokus. I åpningsåret behandlet Epidemisk avdeling hele 1012 difteripasienter. 
Sykehusområdet har hele tiden vært utbygget, endret og ombygget. I nyere tid ble den største utbyggingen foretatt i perioden 1972 til 1983 da Sentralblokken  på 125 000 m2 ble oppført, arkitektfirma var danske KHR arkitekter (Krohn & Hartvig Rasmussen). Bygget var på denne tiden Norges største, med prislapp på 8 milliarder. Sykehotellet, Haukeland Hotell, ble åpnet i 1998. De senere årene har blant annet Laboratoriebygget og Parkbygget kommet til. 
I 2020 skal Haukeland universitetssjukehus sitt nye barne- og ungdomssenter stå ferdig.

Ambulansekjøring

I perioden 1924 - 1945 ble ambulansetjenesten i Bergen drevet av private (Kristoffer Lepsøe). Fra 1945 tok politiet over nødhjelpskjøringen, mens annen kjøring ble utført av Haukeland sykehus. I 1952 ble ambulansekjøringen tillagt Bergen brannvesen. Tjenesten ble drevet av brannvesenet frem til 31. desember 2007. Fra 1. januar 2008 tok Helse Bergen over, og sykehuset har i dag 14 ambulansestasjoner i distriktet.